Waarskuwing vir donderstorms uitgereikDonderstorms wat vorm oor die Noordwes (22 Oktober 2017). Foto: Twitter via @SAWeatherServic Die Suid-Afrikaanse Weerdiens (SAWD) het Sondag ŉ waarskuwing uitgereik vir hewige donderstorms oor plekke in die Noordwes en in die sentrale en noordelike gedeeltes van die Vrystaat. Die weerdiens het inwoners op dié plekke gewaarsku om skuiling teen die donderstorms te soek, maar nie onder ŉ boom of naby telefoon- of kragdrade, op heuwels of in onbeskermde gazebo’s of piekniekskuilings nie. Die weerdiens het ook gewaarsku dat sport, soos gholf of visvang, nie te midde van die donderstorms beoefen moet word nie. Die publiek is aangeraai om hul diere binnenshuis te bring, nie tydens die storm te bad of te stort nie, voertuie te bedek of onderdak te parkeer en elektriese toerusting uit te prop. Skade by ŉ motorhandelaar in Bronkhorstspruit (22 Oktober 2017) Foto: Twitter via @ReenvalSA/Rainart Joubert Die waarskuwing is gerig nadat reën Saterdagnag op verskeie plekke in die land geval het. Verskeie sosialemediagebruikers het Sondag foto’s van halfvol reënmeters gedeel, terwyl ander foto’s gedeel het van skade wat weens reën en sterk winde aangerig is. Volgens die SAWD is 39 mm reën by die Johannesburgse Botaniese Tuine waargeneem, terwyl 38 mm reën in Bronkhorstspruit geval het. Springs het 36 mm reën gekry en Pretoria tussen 12 mm en 20 mm. In Mpumalanga het Ermelo 20 mm reën gehad en Secunda 32 mm. In Kriel het 9 mm reën geval. In die Tshivhase-gebied in Limpopo het 15 mm reën en 10 mm in Levubu geval. Plekke in Noordwes het ook goeie reën gekry, onder meer tussen 29 mm en 34 mm in Lichtenburg en omliggende gebiede, 24 mm in Pilanesberg, 23 mm in Dwarsfontein en 17 mm in Ventersdorp. In die Vrystaat het 24 mm reën in Frankfort en 19 mm reën in Vrede geval. Volgens die SAWD is geen noemenswaardige reënval in die Noord-, Wes- of Oos-Kaap waargeneem nie.